**N Á R O D N Á R A D A S L O V E N S K E J R E P U B L I K Y**

VIII. volebné obdobie

Návrh

**ZÁKON**

z ...............2020,

**ktorým sa mení a dopĺňa zákon č. 73/1986 Zb. o umelom prerušení tehotenstva v znení neskorších predpisov a ktorým sa menia a dopĺňajú niektoré zákony**

Národná rada Slovenskej republiky sa uzniesla na tomto zákone:

**Čl. I**

Zákon č. 73/1986 Zb. o umelom prerušení tehotenstva v znení zákona č. 419/1991 Zb. a zákona č. 363/2011 Z. z. sa mení a dopĺňa takto:

1. Medzi § 2 a 4 sa vkladá § 3, ktorý vrátane nadpisu nad paragrafom znie:

„***Právo na informácie a zákaz nátlaku na matku“***

***§ 3***

1. *Matka má právo poznať zdravotný stav svojho dieťaťa. Zdravotnícki pracovníci pomáhajú matke a jej nenarodenému dieťaťu a sú povinní jej poskytnúť komplexné informácie o jej zdravotnom stave a o zdravotnom stave jej nenarodeného dieťaťa.*
2. *Umelé prerušenie tehotenstva je umelé ukončenie tehotenstva potratom a má vážne negatívne dôsledky. Matka má právo byť o nich informovaná. Umelé ukončenie tehotenstva potratom nie je odporúčaným riešením nečakaného tehotenstva a zákon obmedzuje jeho vykonávanie*.
3. *Zdravotnícky pracovník nesmie nabádať matku k umelému ukončeniu tehotenstva potratom.*
4. *Vyvíjanie akéhokoľvek nátlaku alebo nútenie matky k umelému ukončeniu tehotenstva potratom sa zakazuje.*
5. *Propagácia umelého ukončenia tehotenstva potratom sa zakazuje. Informácie o zdravotníckych zariadeniach ústavnej starostlivosti, ktoré umelé ukončenie tehotenstva potratom vykonávajú poskytne ministerstvo zdravotníctva na základe žiadosti matky po predchádzajúcom poskytnutí poučenia o iných možnostiach riešenia situácie matky pri nečakanom tehotenstve.*
6. *Zdravotnícky pracovník je povinný bez zbytočného odkladu oznámiť orgánom činným v trestnom konaní skutočnosti nasvedčujúce tomu, že matku k umelému ukončeniu tehotenstva potratom niekto núti násilím, hrozbou násilia alebo hrozbou inej ťažkej ujmy.“*.
7. § 4 znie:

*„Umelé ukončenie tehotenstva potratom sa dovoľuje vykonať iba ak*

*a) nie je možné inak zachrániť život matky,*

*b) nie je možné inak zabrániť trvalému a vážnemu poškodeniu zdravia matky,*

*c) je nenarodenému dieťaťu jednoznačne diagnostikované ťažké poškodenie zdravia a trvanie tehotenstva nepresiahlo 24 týždňov alebo*

*d) je tehotenstvo následkom spáchania trestného činu na matke a trvanie tehotenstva nepresahuje 12 týždňov.“*.

1. § 5 znie:

*„(1) Dôvody uvedené v § 4 písm. a) až c) musia pred vykonaním umelého ukončením tehotenstva potratom potvrdiť nezávislé lekárske správy minimálne dvoch lekárov z odboru gynekológia a pôrodníctvo.*

*(2) Dôvod uvedený v § 4 písm. d) sa pred vykonaním umelého ukončenia tehotenstva potratom preukazuje vyjadrením prokurátora potvrdzujúcim dôvodné podozrenie zo spáchania trestného činu na matke s možným následkom tehotenstva, ktoré sa má ukončiť.*

*(3) Umelé ukončenie tehotenstva potratom podľa § 4 písm. c) a d) nie je možné vykonať, ak by sa tým podstatne ohrozilo zdravie matky.*

*(4) Trvanie tehotenstva sa ráta v dokončených týždňoch počínajúc prvým dňom poslednej menštruácie.“*.

1. § 6 znie:

*„Umelé ukončenie tehotenstva potratom podľa § 4 sa vykonáva na základe písomnej žiadosti matky a jej informovaného súhlasu udeleného podľa osobitného predpisu.1) Pri neplnoletej matke sa vyžaduje aj písomný informovaný súhlas jej zákonného zástupcu.2). Umelé ukončenie tehotenstva potratom podľa § 4 a) a b) je možné vykonať bez písomnej žiadosti matky ak ide o neodkladnú zdravotnú starostlivosť a  žiadosť nemožno včas získať, ale dá sa predpokladať. Umelé ukončenie tehotenstva potratom sa vykoná najskôr 96 hodín po odoslaní hlásenia o poskytnutí poučenia, ktoré predchádza informovanému súhlasu.1) okrem prípadov poskytnutia neodkladnej zdravotnej starostlivosti podľa § 4 písm. a) a b)“*.

Poznámky pod čiarou k odkazom 1 a 2 znejú:

*„1) § 6b zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov, Vyhláška Ministerstva zdravotníctva Slovenskej republiky č. 417/2009 Z. z., ktorou sa ustanovujú podrobnosti o informáciách poskytovaných žene a hlásenia o poskytnutí informácií, vzor písomných informácií a určuje sa organizácia zodpovedná za prijímanie a vyhodnocovanie hlásenia.“.*

*2) § 6b ods. 4 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov.“.*

1. V § 7 sa za slová „zdravotnícke zariadenie“ vkladajú slová „ústavnej starostlivosti“.
2. V § 8 ods. 1 sa za slová „zdravotníckom zariadení“ vkladajú slová „ústavnej starostlivosti“.
3. § 10 vrátane nadpisu znie:

*„****§ 10 Umelé ukončenie tehotenstva potratom vykonávané cudzinkám***

*Umelé ukončenie tehotenstva potratom okrem prípadov uvedených v § 4 písm. a) a b) sa nevykoná cudzinkám, ktoré v Slovenskej republike nemajú trvalý pobyt.“*.

1. V § 11 sa vypúšťa odsek 2. Súčasne sa ruší označenie odseku 1.
2. § 12 sa vypúšťa.
3. V § 14 sa v bode 3 bodka nahrádza bodkočiarkou a za ňu sa vkladá nový bod 4, ktorý znie:

*„4. vyhláška Ministerstva zdravotníctva Slovenskej socialistickej republiky č. 74/1986 Zb. ktorou sa vykonáva zákon Slovenskej národnej rady č. 73/1986 Zb. o umelom prerušení tehotenstva.“*.

**Čl. II**

Zákon č. 153/2001 Z. z. o prokuratúre v znení zákona č. 458/2003 Z. z., zákona č. 36/2005   
Z. z., zákona č. 59/2009 Z. z., nálezu Ústavného súdu Slovenskej republiky č. 290/2009 Z. z., zákona č. 291/2009 Z. z., zákona č. 102/2010 Z. z., zákona č. 403/2010 Z. z., zákona č. 192/2011 Z. z., zákona č. 220/2011 Z. z., zákona č. 436/2013 Z. z., nálezu Ústavného súdu Slovenskej republiky č. 217/2014 Z. z., zákona č. 401/2015 Z. z., zákona č. 125/2016 Z. z., zákona č. 18/2018 Z. z., zákona č. 314/2018 Z. z., zákona č. 6/2019 Z. z., zákona č. 54/2019 Z. z. a zákona č. 242/2019 Z. z. sa mení a dopĺňa takto:

V § 17 sa dopĺňa nový odsek 4, ktorý znie:

*„(4) Prokurátor bez zbytočného odkladu po podaní žiadosti vydá tehotnej matke písomné vyjadrenie o dôvodnom podozrení zo spáchania trestného činu na matke s možným následkom tehotenstva. Ak si prokurátor uplatní výhradu vo svedomí, zabezpečí prokuratúra vydanie písomného vyjadrenia iným prokurátorom bez zbytočného odkladu.“*.

**Čl. III**

Tento zákon nadobúda účinnosť dňom vyhlásenia.